Sero de istiu

Che una groghera giara, iscolorida,
fit s’istula messada,
che una cara de femmina patida.
Si sentiat in s’aera s’odore
de su fenu segadu
ch’in bucca ti poniat su sabore
de su trigu a friscu treuladu.
Su sole fit pendende a sind’andare,
e sos boes corcados
sighiana s’issoro romigare
tranquillos, biados!
Puzzones s’isparghian canta canta
in sa terra messada a ispigare
o subra calchi pianta
si pesaian in grustu
casi friscas isperas a chircare.
In giru silenziosa
fit sa cussolza, sutta sa calura
superba de austu,
casi de riposare disizosa
dae sas baddes finzas a s’altura.